
IEVADS

LR likumā “Par pašvaldībām” ir noteikts, ka pašvaldībām, lai izpildītu savas funkcijas, ir pienākums izstrādāt sociāli ekonomiskās attīstības plānu un teritorijas apbūves ģenerālplānu. Plānu izstrādei jānotiek, pamatojoties uz LR “Teritorijas plānošanas likumu” un MK “Noteikumiem par teritoriju plānojumiem”.

Pagasta attīstības plāna izstrādi noteica nepieciešamība vispusīgi un kompleksi apzināt patieso situāciju, pieejamos resursus un to stāvokli, meklēt jaunas iespējas attīstībai ikvienā jomā, kā rezultātā tiktu sekmēta Kocēnu pagasta iedzīvotāju labklājība. Pagasta attīstības plāna izstrāde tika uzsākta pēc Kocēnu pagasta padomes 1998.gada 23.marta sēdes Nr 22 lēmuma.  

Pagasta attīstības plāna izstrādei tika izveidota plānošanas grupa:

· Vilnis Burcevs – Kocēnu pagasta padomes priekšsēdētājs;

· Tālavs Megnis – Vidzemes reģionālā VZD Mērniecības biroja vadītājs,

          Kocēnu pagasta padomes deputāts;

· Gunta Liepiņa – VZD Kadastru nodaļas vecākā inspektore;

· Skaidrīte Vahitova – Kocēnu pagasta dzimtsarakstu nodaļas vadītāja, 

              Kocēnu pagasta padomes deputāte;

· Daigone Ozola – Kocēnu pagasta padomes sekretāre,

          Kocēnu pagasta padomes deputāte;

· Ņina Zavacka – Kocēnu pamatskolas direktore;

        Kocēnu pagasta padomes deputāte;

· Ivars Polks – SIA “Vidus un partneri” direktors, īpašnieks;

· Vilnis Vagars – SIA “GVG” īpašnieks.

Plānošanas procesu vadīja Kocēnu pagasta priekšsēdētājs Vilnis Burcevs. Attīstības plāna izstrādē tika izmantoti arī SIA “Blezūrs – Konsultāciju birojs” konsultāciju pakalpojumi.

Kocēnu pagasta attīstības plāna izstrādes laikā tika organizētas tikšanās ar iedzīvotājiem un uzņēmējiem Kocēnos, Rubenē un Brandeļos. Arī tiekoties individuāli ar iedzīvotājiem, plānošanas grupas dalībnieki centās uzzināt iedzīvotāju viedokli par pašvaldības attīstības iespējām. Pagasta attīstības plāna izstrādē ir izmantotas 1999.gadā notikušo iedzīvotāju aptauju rezultāti.

Tā kā vietējās pašvaldības attīstības plāna izstrāde nevar notikt atrauti no jebkādu citu plānu un pētījumu izstrādes, kuros ietverta gan attiecīgās pašvaldības teritorija, gan apkārtējās teritorijas,  tad, izstrādājot Kocēnu pagasta attīstības plānu ir ņemts vērā un izmantots:

· “Gaujas Nacionālā parka dabas aizsardzības plāns”; 

· “Ziemeļvidzemes reģiona atkritumu apglabāšanas vietas ietekmes uz vidi novērtējums”;

· “Valmieras rajona izpēte” administratīvi teritoriālās reformas ietvaros;

· “ARIS (adrešu reģistra informācijas sistēmas) pilotmodelis”;

· “Valmieras rajona attīstības plāna 1.redakcija”;

· “Valmieras rajona teritorijas plānojuma 1.redakcija”.

Attīstības plāns ietver:

-     pagasta pašreizējās situācijas novērtējumu;

· pagasta attīstības stratēģiju – vīziju, attīstības prioritātes, mērķus, uzdevumus un vadlīnijas teritorijas plānojumam.

Attīstības plāns veido pamatu nepārtrauktam tālākam plānošanas darbam, kurš izvērtējot situācijas izmaiņas, noteiks arvien jaunas attīstības iespējas. 

KOCĒNU PAGASTA VĒSTURISKA ATTĪSTĪBA

Kocēnu pagasts izvietojies apvidū, kur jau kopš vēlā mezolīta/agrā neolīta veidojušās cilvēku apmetnes. Par to liecina atsevišķu akmens rīku savrupatradumi un aizvēsturisko laiku pieminekļi – kapulauki. Ap 1500.g.p.m.ē. Latvijā sākās bronzas laikmets, kad akmens, kaula un raga priekšmetus pamazām nomainīja no ievestās bronzas gatavoti darbarīki un ieroči. Šī laika senlietas sastopamas reti un nekāda informācija par to atradumiem Kocēnu pagasta teritorijā nav. Attiecīgajam laika posmam varētu būt piederīgi izpostītais akmens šķirsta kaps Šustēs, Straupnieku uzkalniņi un Upītes Avotiņu akmens krāvuma kapi.

Mūsu ēras sākumā Latvijā dzīvojošās ciltis iemācījās iegūt dzelzi no vietējās purva rūdas – sākās dzelzs laikmets, kura pieminekļi plaši pārstāvēti Kocēnu pagastā. Uz dzelzs laikmeta dažādiem posmiem attiecināmas 3 apbedījuma vietas, kas ietvertas Valsts aizsargājamo arheoloģijas pieminekļu sarakstā, – Ruģēnu senkapi, Draņķu senkapi un Jānēnu Kapu kalns. Oficiāli neaizsargātu un nepētītu senu apbedījumu vietu un citu pieminekļu pagasta teritorijā ir daudz vairāk. To apstiprina kaulu un monētu atradumi dažādās pagasta vietās.

Savdabīgs vēstures liecinieks ir Cimpēnu pilskalns, kas saskaņā ar Vēsturnieka Munta Auna izvirzīto hipotēzi ir piepulcināts tiem pilskalniem, kas kandidē uz leģendārās Beverīnas pilsvietas godu. Pretīm pilskalnam paceļas Elka kalns – tam atbilstošs svētkalns. Arheologiem nav īstas skaidrības par Cipmēnu pilskalna datējumu, taču domājams, ka to ierīkojuši Imeras latgaļi, kuri apguva šo novadu vēlajā dzelzs laikmetā (11.-12.gs.). Imera bija politiski, no kaimiņos esošās Tālavas, neatkarīga administratīvi teritoriāla latgaļu vienība, kura minēta jau senākajā Latvijā sarakstītajā vēstures avotā – Livonijas Indriķa hronikā. Senajā Imeras novadā risinājušies daudzi hronikā minēti notikumi, Tās autors katoļu mūks Indriķis (Heinricus) bija apmeties šajā teritorijā un pirmais sāka sludināt imeriešiem kristīgo ticību. Neskatoties uz gadsimtiem ilgo baznīcas cīņu pret Latviešu dievestību, mūsu tauta saglabāja daudzas no senajām svētvietām. Vispazīstamākā un nozīmīgākā Imeras svētvieta ir Zilaiskalns, kas augstu paceļas pār plašu apkārtni (127 m v.j.l.) allaž ģērbies zilas dūmakas mētelī. Līdz mūsdienām saglabājušās arī daudzas citas svētvietas – akmens iekārtojumi un kulta akmeņi – Ķikura purva akmeņu likumi, Vītolēnu Velna pulkstenis, Sēliešu zīmjakmens, Jaunandriņu dobumakmens, Panku dobumakmens, Krustakmens, akmens grupa pie Vaidavas pilskalna.

Pie Jumaras ietekas Gaujā 1223.gadā notika igauņu kauja ar vācu iebrucējiem.  13.gadsimta pirmajā pusē krustnešiem izdevās pakļaut latgaļu zemes. Zobenbrāļu (Livonijas) ordenis un Rīgas arhibīskaps  savā starpā sadalīja arī imeriešu novadu, robežu novilkdami pa Jumaras upi. Kocēnieši palika ordeņa - Valmieras pilsnovada daļā, bet ķieģelieši un mujānieši tika pakļauti arhibīskapam,  kura vasalis Rozens 14.g.s. uzcēla Mujānu pili. Pils pastāvēja apmēram trīs ar pus gadsimtus, līdz tika sagrauta Ziemeļu karā. Līdz mūsdienām ir saglabājušās Mujānu Baltā torņa drupas. 

Senākās muižas Kocēnu pagastā ir Koku, Ķieģeļu, Mujānu un Pāpēnu muižas. Pieaugot dzimtbūtnieciskajai atkarībai, pieauga arī muižnieku vēlme iegūt pēc iespējas lielākus ienākumus no saviem īpašumiem, kas izpaudās jaunu blakus jeb tā saucamo lopu muižu dibināšanā, kuras izveidojās atņemot zemniekiem viņu iekopto zemi. Kokmuižā tādas bija Kārļa, Tarnīsa (Torņa), Briežu un Stukūžas pusmuižas, Mujānos – Dūķera, un Ķieģeļmuižā – Briņķa lopmuižiņas. Sākotnēji muižu ēkas bija koka celtnes, tikai 18.gs. beigās, 19.gs. sākumā tika izbūvēti vēl šodien vērojamie mūra muižu kompleksi.

Muižu arendatori un īpašnieki neapmierinājās tikai ar tiem ienākumiem, kurus tiem deva zeme. Jau 17.gs. novadā darbojās vairākas dzirnavas, ķieģeļu (kādu brīdi pat stikla) ceplis. 

Viduslaiku un jaunāko laiku liecības atgādina, ka svešzemju kungu vara Kocēnu pusē nekad nav bijusi viegla. Jau 1783.gada vasarā draudzē notika zemnieku nemieri. Kocēnos un Mujānos nobrieda Latvijas vēsturē pazīstamākie – 1802.gada Kauguru zemnieku nemieri.

19.gs. Kokmuižā tika ierīkots brūzis rūpnieciskai alus darīšanai. Alus brūzis, spirta dedzinātava un ķieģeļu ceplis, kā brāļu Švarcu īpašums darbojušies līdz pat 2.pasaules karam, kuram beidzoties ēku lielākā daļa tika sagrauta un ražošanu vairs neatjaunoja.

No trīs lielākajām muižām – Kokmuižas, Mujānu un Ķieģeļu muižas vēlāk izveidojās pagastu centri, bet Pāpēnu muižiņa sava nomaļā novietojuma un lauksaimniecībai nelabvēlīgo apstākļu dēļ panīka. Pirms II pasaules kara pašreizējās teritorijas vietā bija trīs administratīvas teritorijas – Kokmuižas, Mujānu un Ķieģeļu pagasti. 

Zemākajā administratīvās pārvaldes līmenī tagadējais Kocēnu pagasts ir vienots tikai kopš 1950.gada. Sociālisma periodā Kocēnu zemes apsaimniekoja Ļeņina kolhozs, kolhozs “Kopsolis”, padomju saimniecība “Tožas” (kas 1974.gada tika pievienota Ļeņina kolhozam), šķirnes sēklu izmēģinājuma saimniecība “Pankas”, Alojas mākslīgās apsēklošanas stacijas saimniecība “Beites”, Valmieras putnu fabrika, Mazsalacas MRS, Jumaras mežniecība. Ņemot vērā augsto lauksaimniecības zemju auglību un izdevīgo ģeogrāfisko novietojumu, kolhozi bija starp labākajiem Latvijā. Saimnieciskā rosība sekmēja iedzīvotāju skaita pieaugumu. 

Līdz ar Latvijas Republikas neatkarības atjaunošanu iepriekš pastāvošā Kocēnu ciema  vietā Kocēnu pagasts ir uzskatāms kā reāla pašvaldība – ar saviem pastāvīgajiem iedzīvotājiem, ar teritoriju, vēlētu lēmējvaru, izpildaparātu un ar vietējo budžetu.

Tai pašā laikā sākotnēji pāreja no plānveida komandu ekonomikas uz tirgus ekonomiku, privatizācijas process un īpašuma formu maiņa, tradicionālā tirgus apsīkšana vai zaudēšana radīja saimnieciskās sevišķi lauksaimnieciskās darbības apsīkumu – pamatfondu iziešanu no aprites, darba vietu sarukšanu, bezdarbu. 

Šobrīd vērojamas tendences, kas liecina par grūtību pārvarēšanu un norāda uz pagasta sociāli ekonomisko augšupeju. 

PAŠREIZĒJĀS SITUĀCIJAS RAKSTUROJUMS

1. Teritorija

Ģeogrāfiskais novietojums

Kocēnu pagasts atrodas Ziemeļvidzemē, Valmieras rajona dienvidu daļā, uz dienvidiem un rietumiem no Valmieras pilsētas. Pēc teritorijas tas ir viens no lielākajiem Valmieras rajona pagastiem. Pagasta platība aizņem 185 km2. Attālums no pagasta centra Kocēniem līdz Valmieras centram ir 6 km, līdz valsts galvaspilsētai Rīgai - 100 km.

Kocēnu pagasts robežojas ar 10 pašvaldību administratīvajām teritorijām – ar Valmieras rajona Valmieras pilsētu, Kauguru pagastu, Vaidavas pagastu, Dikļu pagastu, Zilākalna pagastu, Bērzaines pagastu, Burtnieku pagastu, Valmieras pagastu un Cēsu rajona Stalbes un Liepas pagastiem.  Pagasta teritorijā sākas gleznainā Gaujas senleja. Robežu ar  Kauguru un Liepas pagastiem veido Gaujas upe.

Pagasta teritoriju šķērso Rīgas – Valmieras - Valkas šoseja, Valmieras – Limbažu šoseja. Lielākās apdzīvotās vietas ir Kocēni un Rubene.

Izdevīgais ģeogrāfiskais stāvoklis ir viens no pagasta attīstības pamatiem.

Zemes sadalījums

Kocēnu pagasta kopplatība ir 18481 ha. Lielāko tās daļu – 44,6% aizņem meži, to platība 8244,9 ha. Pārsvarā tie ir skujkoku meži – priežu un priežu – egļu meži, pagasta ziemeļu daļā arī jauktie meži. 7872,9 ha jeb 42,6% ir lauksaimniecībā izmantojamā zeme. 523,9 ha (2,8%) teritorijas ir purvi. Lielākie no tiem ir Bērzkalnu purvs, Vējiņu purvs, Maitiņu purvs. Krūmāji šobrīd ir aizņem 486, 9 ha jeb 2,6% pagasta platības.

1.zīmējums.  Zemes sadalījums pa lietošanas veidiem 1999.g.sākumā 

(pēc VZD datiem)

2. Dabas apstākļi un dabas resursi 

Klimats

Kocēnu pagasta teritorija ietilpst Ziemeļlatvijas klimatiskajā rajonā. Vidējā gaisa temperatūra janvārī –60C, jūlijā +170C. 

Nokrišņu daudzums ir 600-700 mm gadā. Lielākais to daudzums ir jūlijā un augustā. Nokrišņus atnes R un DR vēji, kas ir valdošie gan ziemā, gan vasarā. To vidējais ātrums ir 4,2 m sekundē. Apmēram 10 dienas gadā vēja ātrums pārsniedz 16 m sekundē, vislielākais dienu skaits ar stipru vēju ir rudenī un ziemā.

Veģetācijas periods apvidū ilgst 180-190 dienas gadā. Bezsala periods ilgst ap 130-140 dienām gadā, tas ir salīdzinoši mazāk nekā Latvijas dienvidu un rietumu daļās. Pavasarī ilgi iespējamas salnas. Augsnes sasalums ir atkarīgs no laika apstākļu īpatnībām. Sniega segas biezums ir 15-20 cm, tā saglabājas vidēji 115 –120 dienas gadā. Atkarībā no sniega segas biezuma augsnes sasalums svārstās no 0-70 cm. Augsne atkūst aprīļa vidū.

Ģeoloģiskā uzbūve

Kocēnu pagasts atrodas Ziemeļrietumu Vidzemes pacēluma malā (vidējais augstums 40-80 m v.j.l.). Austrumos to norobežo Gaujas ieleja, Rietumu pusē teritorija sniedzas līdz  Zilajam kalnam, pie kura atrodas Briedes iztekas. Zilaiskalns (127 m v.j.l.) morēnu kēmu paugurainē augstākais punkts ne tikai pagasta teritorijā, bet arī Valmieras rajonā un visā Ziemeļvidzemē. Zilākalna relatīvais augstums ir 55-60 m. platība 85 ha. Relatīvi zemāka Kocēnu pagasta daļa ir apkārtne Jumaras (augštecē – Anuļa) baseinā. Pagasta teritorijā sastopas Ziemeļvidzemes zemienes Burtnieku līdzenums ar Idumejas augstienes Augstrozes paugurvalni un Gaujas senleju. Tas viss arī nosaka pagasta teritorijas ainavas dažādību.

Pagasta teritorijas reljefs ir salīdzinoši daudzveidīgs. Pagasta teritorijā morēnas līdzenumi mijas ar atsevišķiem zemiem morēnas pauguriem. Teritorijas virsmas pazeminājumi ir pārpurvoti. Zemākos un plašākos no tiem aizņem zemie purvi. Gar Gauju iezīmējas ledāju kušanas ūdeņu noteces ielejas.

 Devona iežu virsma vidēji atrodas ap 40 m v.j.l., bet kvartāra nogulumu biezums ir ap 25-30 m. Tos veido, galvenokārt, pēdējā leduslaikmeta morēnas mālsmilts, kas bieži satur dažāda biezuma smilts, grants, retāk aleirīta vai aleirītiskas smilts starpkārtas vai ieslēgumus. Pagasta teritorijā redzams atsegto nogulumu griezums, ko veido smilšakmeņi un aleirolīti. Viens no nozīmīgākajiem Gaujas svītas atsegumiem ir Sietiņiezis – lielākais balto smilšakmens iežu atsegums Latvijā. Arī  Jumaras krastos redzami smilšakmens atsegumi.

Derīgie izrakteņi

Nozīmīgākie pagasta teritorijā sastopamie derīgie izrakteņi ir:

· kūdra;

· grants un smilts;

· māls;

· saldūdens kaļķi.

Lielākās kūdras atradnes, kur šobrīd iegūst kūdru ir Lielais 4 (298 ha) pie Zilākalna,. Zemajos purvos kūdras biezums sasniedz 3 m. Prāvi kūdrāji ir arī citās atradnēs - Brīnumu – (196 ha), Bērzkalnu 3(72 ha), Maitiņu – (77 ha), Tilcēnu (65 ha), Skupas (26 ha), Teterīšu – Mucenieku (767 ha), taču tās netiek izmantotas. 60.-70.gados purvi tika intensīvi meliorēti.

Grants iegulas ir Vītolēnu, Ķūļu, Silaiņu, Baldiešu, Kalniešu, Deidaru, Skūpu atradnēs.

Saldūdens kaļķu iegulas iegūstamas Guķu, Sietiņu un Vīteļu atradnēs. Saldūdens kaļķi atrodami arī zem kūdras purvos.

Balta māla atradnes pieejamas Rīgas – Valmieras ceļa apkārtnē.

Pie Polbrenčiem atrodas dziednieciskais avots Polbrenču veselības avots.

Augsnes

Augsnes sākušas veidoties pēcledāju laikmetā. Klimatiskās izmaiņas ir ietekmējušas augšņu veidošanos un to evolūcijas gaitā radījušas noteiktas izmaiņas. Kocēnu pagasta teritorija ietilpst Ziemeļlatvijas līdzenuma augšņu rajonā, kur pārsvarā ir velēnu podzolaugsne un pseidoglejotā augsne. Augsnes cilmiežu sastāvā ir mālsmilts un smilšmāls. Zemākās vietās sastopamas purvainās un purvu augsnes. 

Ņemot vērā augšņu sastāvu un pieejamos dabas resursus, kā arī iepriekš veikto saimniecisko darbību pagastā ir salīdzinoši augsta zemes auglība – vidējais aramzemes novērtējums ir 43 balles.

Ūdeņi

Kocēnu pagasta nozīmīgākie virszemes ūdeņi ir Gaujas sateces baseina daļā ietilpstošie ezeri un upes. Gaujas upe iezīmē Kocēnu pagasta dienvidaustrumu robežu. Lielākie ezeri Gaujas baseinā pagastā ir Rieviņu ezers, Brandeļa ezers, Mujānu dzirnavezers. 

Uz Kocēnu un Vaidavas pagastu robežas atrodas Vaidavas ezers, tas praktiski atrodas Vaidavas pagastā. Kocēnu pagasta ziemeļu daļā purvā atrodas Viķvēnu ezers. 

No muižu laikiem pagastā ir saglabājušies daudz dīķi. Nozīmīgākie no tiem ir Kocēnu 6 dīķu kaskāde, kas ietek Jumarā. Ievērības cienīgi ir arī Rubenes dīķi (Lielais Ansis un Mazais Ansis). 

Pagasta ezeri un dīķi ir ainaviski skaisti, zivīm bagāti un nozīmīgi kā putnu apmešanās vietas.

Kocēnu pagastā tek daudz mazu upīšu, no tām skaistākā ir Gaujas pieteka Jumara.

Ūdenstilpnes un teces ar piekrastes aizsardzības joslām ir Vaidavas ezers, Brandeļa ezers, Gaujas upe, Jumaras upe, Briedes upe, Ziedes upe, Zvirgzdupīte. 

Gruntsūdeņi ieplakās atrodas tuvu zemes virspusei, parasti līdz 0,5 m. Pacēlumos un pauguros tie var atrasties līdz 2-3 m dziļumā no zemes virsmas. 

Šobrīd tiek izvērtēta arī ūdeņu izmantošana mazo HES darbībai un pie Brandeļa ezera uz Jumaras upes tiek celta HES.

Īpaši aizsargājamās dabas teritorijas

Visa pagasta teritorija ietilpst Ziemeļvidzemes reģionālajā dabas aizsardzības kompleksā. Kompleksie dabas liegumi ir dibināti, lai aizsargātu veselus dabas kompleksus, kuru struktūru un ārējo izskatu veidojuši gan dabas procesi, gan cilvēku gadsimtiem ilga darbība.

Apmēram ceturtā daļa pagasta teritorijas - 4498,4 ha pagasta dienvidu daļā ietilpst Gaujas Nacionālajā parkā (GNP). Parka robežu pagastā iezīmē Jumaras upīte, ceļš   A-3 Rīga – Valmiera. Gaujas Nacionālais parks ir izveidots 1972.gadā un tā mērķi ir:

· saglabāt Gaujas senlejas, tās pieteku ieleju un apkārtnes dabas, kultūrvēsturiskās un ainaviskās vērtības, vienlaicīgi nodrošinot teritorijas ilgtspējīgu attīstību;

· nodrošināt izziņas tūrisma un atpūtas iespējas, nenoplicinot dabas, kultūrvēsturiskās, ainaviskās, garīgās un estētiskās vērtības;

· nodrošināt informāciju un izglītošanu par dabas un kultūrvēsturiskajām vērtībām, kā arī veicināt dabas procesu un kultūrvēsturiskā mantojuma izpēti.

Gaujas Nacionālajā parkā ir izveidotas atsevišķas funkcionālās zonas, kur katrai ir sava prioritāte. Šīs zonas ir – dabas rezervāta zona, dabas lieguma zonas, ainavas aizsardzības zonas, kultūrvēsturiskās zonas, neitrālās zonas. GNP funkcionālo zonu platības vēl tiks precizētas. Lielākā daļa Kocēnu pagasta teritorijas GNP ir neitrālā zona un ainavu aizsardzības zona. Teritorijas pie Gaujas upes, pie Vaidavas ezera,  pie Jumaras un Brīnumpurvs ir iekļauti dabas lieguma zonā.

Ainavas aizsardzības zonas mērķis ir saglabāt raksturīgo daudzveidīgo ainavu un nacionālo kultūrvidi. Lai to nodrošinātu, ainavu aizsardzības zonā ir aizliegtas darbības, kas būtiski pārveido dabisko vai kultūrvēsturiski izveidojušos ainavu. Neitrālās zonas mērķis ir veicināt apdzīvoto vietu ilgtspējīgu attīstību.

Dabas liegumu mērķis ir saglabāt un aizsargāt teritorijas dabas un kultūrainavu, pieļaujot dabas nenoplicinošu rekreāciju. Ir noteikta virkne darbību, kas aizliegtas lieguma zonā, kā arī noteiktas darbības, kurām  nepieciešama speciāla saskaņošana ar GNP administrāciju.  

Daļa Kocēnu pagasta teritorijas ziemeļu daļā iekļaujas Ziemeļvidzemes biosfēras rezervātā, kura īpaši aizsargājamās daļas ir Viķvēnu un Kreiļu purvu liegumi, atsevišķi mežu saaudzes apgabali, botāniskie un zooloģiskie liegumi.

Kocēnu pagasta dabas aizsardzības objektu saraksts

	Īpaši aizsargājamo objektu kategorija


	Objekta nosaukums
	Objekta lielums pagasta teritorijā

	Kompleksie dabas liegumi
	Ziemeļvidzemes reģionālais dabas aizsardzības komplekss
	18481,3 ha

	Nacionālais parks
	Gaujas Nacionālais parks
	4498,4 ha

	Purvu liegums
	Kreiļu purvs
	151,5 ha

	
	Vīķvēnu purvs
	41,3 ha

	Apgabali ar aizsargājamām dabas ainavām
	Mežu saaudzes nogabali
	94,0 ha

	
	Meži ar parku nozīmi
	26,3 ha

	Botāniskie liegumi
	Pundurbērzs  – Vīķvēnu purvs
	41,3 ha

	
	Sniegbaltā ūdensroze – Vīķvēnu ezers
	8,6 ha

	
	Starlapu dzegužpirkstīte – Vīķvēnu purvs
	41,3 ha

	Zooloģiskais liegums
	Aizsargājamie putni
	3,4 ha

	Dižkoki
	Jumaras osis – “Cīļi”
	

	
	Paipalu ozols – “Paipalas”
	

	Savdabīgs koks
	Savdab.liepa – “Karitēni”
	

	Dendroloģiskie stādījumi
	Kocēnu pils parks
	6,2 ha

	Ūdenstilpnes un teces ar piekrastes aizsargjoslām
	Vaidavas ezers
	0,6 km

	
	Brandeļa ezers
	3,5 km

	
	Gaujas upe
	13,0 km

	
	Briedes upe
	6,2 km

	
	Ziedes upe
	6,6, km

	
	Zvirgzdupīte
	3,6 km

	
	Jumaras upe
	15,4 km

	Arheoloģiskie pieminekļi
	Cimpēnu pilskalns
	0,7 ha

	
	Ķikutu baznīca
	0,1 ha

	
	Mujānu pilskalns
	0,6 ha

	
	Velnapulkstenis – upurakmes
	

	
	Jaunandriņu dobumakmens
	

	
	Draņķu senkapi
	

	
	Jānēnu senkapi
	

	
	Ruģēnu senkapi
	

	
	Silaiņu krustakmens
	

	
	Palbrenču Svētais avots – kulta vieta
	

	
	Zilaiskalns ar upurakmeni
	


3. Iedzīvotāji  

Demogrāfija

Kocēnu pagasta iedzīvotāju skaits uz 1999.gada 1.janvāri pēc CSP datiem bija 3049, kas sastādīja 5,1% no Valmieras rajona iedzīvotāju skaita. Nedaudz atšķirīgas ir pagasta rīcībā esošās ziņas – pēc tām pagastā dzīvo 3157 iedzīvotāji. Kocēnu pagasts pēc iedzīvotāju skaita ir lielākais Valmieras rajona pagasts, un vienīgais rajona pagasts, kur iedzīvotāju skaits pārsniedz 3 tūkstošus.

55% pagasta iedzīvotāju ir sievietes, 45% - vīrieši. Pēc nacionālā sastāva   90% iedzīvotāju ir latvieši. No citām tautībām pagastā vairāk pārstāvēti krievi, ukraiņi, baltkrievi un poļi. 

Demogrāfiskā slodze Kocēnu pagastā ir 819 iedzīvotāji līdz darbaspējas vecumam un virs darbaspējas vecumā uz 1000 darbaspējas vecumā esošiem iedzīvotājiem. Pagasta demogrāfiskā slodze ir augstāka par vidējo Latvijā (711) un arī par vidējo rajonā (770).

Iedzīvotāju skaits līdz darba spējas vecumam – 680 (21,5%) – augstāks kā rajonā vidēji (20,6), darbaspējas vecumā – 1736 (55,0%) – zemāks kā rajonā vidēji (56,5%), iedzīvotāu skaits virs darba spējas vecuma (23,5%) – augstāks kā rajonā vidēji (22,9%).

2.zīmējums.  Iedzīvotāju vecumstruktūra 1999.g.sākumā  (pēc CSP datiem)


Iedzīvotāju skaits Kocēnu pagastā (pēc CSP datiem)

	Gads
	Iedzīvotāju skaits
	Tai skaitā

	
	
	Vecumā līdz 6 gadiem
	7-18 gadi

	1996.
	3008
	243
	532

	1997.
	3029
	263
	645

	1998.
	3035
	241
	580

	1999.
	3049
	243
	609


Līdzīgi kā visā Latvijā 90. gadu sākumā pagastā notika iedzīvotāju skaita samazināšanās – gan samazinoties dzimstībai, gan negatīva migrācijas saldo rezultātā. Taču pēdējos 4 gados pagastā vērojama pozitīva tendence – iedzīvotāju skaits pieaug. Kocēnu pagasts ir viens no diviem Valmieras rajona pagastiem, kur pēdējos gados iedzīvotāju skaits palielinās. Iedzīvotāju skaita palielināšanās notiek uz pozitīva migrācijas saldo rēķina. Dabiskā kustība pēdējos gados ir negatīva. 1996.gadā piedzima 24, nomira – 43, dabiskā kustība bija -6,2 uz 1000 iedzīvotājiem, kas ir sliktāks rādītājs par vidējo rajonā (-4,3). 1997.gadā dabiskā kustība bija vēl negatīvāka – piedzima – 24, nomira – 47. 1998.gadā piedzima - 28, nomira  - 48. 1999.gada desmit mēnešos piedzima 28 bērni. Vidējais mūža garums pagastā vīriešiem ir 66 gadi, sievietēm – 73 gadi.

1998.gadā tika noslēgtas 8 laulības, 1999.gada desmit mēnešos – 9.

Bērnu skaits vecumā līdz 6 gadiem uz 1999.gada sākumu bija  243, no 7-18 gadiem -  609. 1997.gada laikā bija vērojama bērnu un jauniešu skaita samazināšanās. Pozitīvi vērtējams fakts, ka 1998.gada laikā bērnu skaits abās vecuma grupās ir nedaudz pieaudzis. 

Sociālā struktūra

1999.gadā Kocēnu pagastā dzīvoja 1187  ģimenes.

Pēc pašvaldības rīcībā esošām ziņām 18% (570) no pagasta iedzīvotājiem uzskatāmi par sociāli mazaizsargātiem. Šo iedzīvotāju daļu veido:

· bezdarbnieki 



141

· invalīdi  




121

· bāreņi un aizbildniecībā esoši bērni 
25

· bērni nepilnās ģimenēs 

 
116

· bērni daudzbērnu ģimenēs 

192.

Pagastā ir 17 nelabvēlīgas ģimenes.

Ņemot vērā iedzīvotāju vecumstruktūru, Kocēnu pagastā ir augsts pensionāru īpatsvars - 27,7% no iedzīvotāju skaita. Uz 1999.gada sākumu pagastā bija 862 pensiju saņēmēji un 16 valsts sociālā nodrošinājuma pabalsta saņēmēji. No tiem 703 – vecuma pensijas, 110 invaliditātes pensijas,  31 apgādnieka zaudējma pensijas, 2 izdienas pensijas saņēmēji. 

Apdzīvojums un mājokļi

Caurmēra iedzīvotāju blīvums Kocēnu pagastā ir 16,48 iedzīvotāji uz  km2.

Pēc Adrešu reģistrācijas informācijas sistēmas pilotmodeļa izstrādes 1999.gada vasarā visa Kocēnu pagasta teritorija ir sadalīta apdzīvotām vietām pieguļošās teritorijās. Pavisam pagastā ir 30 teritorijas un to klasifikācija ir šāda :

2 lielciemi – Kocēni, Rubene;

3 vidējciemi – Brandeļi, Tožas, Beites;

6 mazciemi – Dūķeri, Rieviņas, Sarmas, Tilgaļi, Mildas, Mujāni;

18 skrajciemi – Pankas, Liepas, Sprosti, Peņģi, Rāvas, Tarnīsas, Brīnumi, Baldieši, Sprīdīši, Andriņi, Noriņas, Upītes, Puškari, Brēmeles, Šalkas, Cimpēni, Krogzemji, Ķieģeļmuiža.

Blīvāks apdzīvojums vērojams ap Rīgas – Valmieras šoseju un pie Valmieras pilsētas. 

Pagasta centrs Kocēni atrodas 6 km no Valmieras pilsēta centra un 0,5 km no Rīgas – Valmieras šosejas. Kocēnos dzīvo 750 iedzīvotāji. Kocēnos atrodas bijušās barona pils komplekss. Tā kā Kocēnos savulaik atradās Ļeņina kolhoza centrs, tur atrodas dažādas sabiedriskās ēkas. 60.- 80.gados ir uzceltas daudzdzīvokļu mājas, Kocēnu individuālā apbūve turpinājusies līdz 80.gadu beigām. 

Otrā lielākā apdzīvotā vieta pagastā ir Rubene, kas atrodas pie Rīgas – Valmieras šosejas, 14  km no Valmieras. Rubenē dzīvo 450 iedzīvotāji. Rubene bija kolhoza “Kopsolis” centrs un tāpēc tur uzcelts daudzveidīgs sabiedrisko ēku komplekss, daudzdzīvokļu mājas un blakus tam arī individuālās dzīvojamās mājas.

Apdzīvota vieta Brandeļi, kur dzīvo apmēram 300 iedzīvotāju ir saplūduši ar Valmieras pilsētu.

Kopējais dzīvojamais fonds pagasta teritorijā sastāda 52219 m2. No tā 14717 m2 – pašvaldību dzīvojamais fonds – pašvaldības īpašumā pārsvarā atsevišķas mājas - viensētas, kuru stāvoklis ir samērā bēdīgs un kuru iemītnieki nevēlas vai nespēj tās privatizēt. 

Apmēram 2150 jeb vairāk kā divas trešdaļas iedzīvotāju dzīvo individuālās mājās, kas izvietotas gan blīvāk apdzīvotās vietās, gan kā savrupas viensētas. Pagasta teritorijā ir 426 lauku sētas. Pērsvarā tās ir pirms otrā pasaules kara celtas koka ēkas. Attālāk no blīvāk apdzīvotām vietām dzīvo apmēram 30% iedzīvotāju. 

Apmēram tūkstotis jeb trešā daļa pagasta iedzīvotāju dzīvo daudzdzīvokļu mājās. Daudzdzīvokļu mājas ir uzceltas Kocēnos, Rubenē, Mildās, Tožās, Beitēs. Tās ir celtas padomju laikos, un šobrīd tām nepieciešami uzlabojumi – siltināšana, inženiertehnisko komunikāciju atjaunošana. Lielākoties daudzdzīvokļu mājās ir divistabu dzīvokļi, nedaudz – vienistabu, trīsistabu un četru istabu dzīvokļi. Praktiski visi dzīvokļi daudzdzīvokļu mājās ir privatizēti.

Izglītība un nodarbošanās

Pēc pagasta pašvaldības datiem 246 Kocēnu pagasta iedzīvotājiem ir augstākā izglītība. 1448 iedzīvotājiem ir vidējā vai vidējā speciālā izglītība. Pagastā nav neviena skolas vecuma bērna, kas nemācās.

Galvenie ienākuma avoti Kocēnu pagasta iedzīvotājiem ir darba alga, pabalsti, pensijas un nelieli ienākumi no saimniecībām.

Kocēnu pagastā ir 1352 nodarbināti iedzīvotāji. Lielākā daļa no tiem (847) nodarbināta lauksaimniecībā, 435 – pakalpojumu sniegšanā (tai skaitā izglītības un veselības jomā), 70 - rūpnieciskajā ražošanā.

Bezdarba līmenis pagastā uz 1999.gada sākumu bija augstāks par vidējo Latvijā. Bezdarbnieku skaits un arī bezdarba līmenis pēdējos gados pieaug. Pēc CSP datiem uz 1998.gada sākumu pagastā bija 148 bezdarbnieki, kas reģistrējušies Valsts nodarbinātības dienestā, uz 1999.gada sākumu – 156. Bezdarba līmenis attiecīgi bija 9% un 9,3%. Reālais bezdarbs ir vēl lielāks, jo ne visi bezdarbnieki ir reģistrējušies valsts nodarbinātības dienestā. 

Visgrūtāk darbu ir atrast bijušajiem kolhozu strādniekiem – traktoristiem un fermu darbiniecēm, kam nav bijusi iespēja pārkvalificēties atbilstoši šībrīža pieprasījumam. Neskatoties uz bezdarbu, pagastā pastāv arī darbaspēka trūkums. Tāpēc šobrīd ļoti aktuāls ir pieugušo izglītības jautājumi.

4. Pagasta pašvaldības darbība

Pašvaldības administratīvā struktūra 

Kocēnu pagasta galvenā lēmējinstitūcija ir pagasta padome, kurā ir ievēlēti 9 deputāti. 

Lai nodrošinātu savu darbību padome ir izveidojusi 4 komitejas:

· finansu komiteju;

· sociālo lietu komiteju;

· tautsaimniecības komiteju;

· izglītības, kultūras un sporta komiteju.

Pagasta padomes darbību nodrošina 8 darbinieki:

· priekšsēdētājs;

· atbrīvotais priekšsēdētāja vietnieks;

· sekretāre;

· galvenā grāmatvede;

· dzimtasarakstu nodaļas pārzine;

· pagasttiesas priekšsēdētāja;

· sociālās palīdzības atblildīgā darbiniece;

· kasiere.

Pašvaldības funkciju īstenošanai Kocēnu pašvaldībā ir 4 iestādes ar juridiskas personas tiesībām:

· Kocēnu pamatskola;

· Rubenes pamatskola;

· Kocēnu bērnu dārzs “Auseklītis”;

· Rubenes bērnu dārzs,

un 6 iestādes bez juridiskas personas tiesībām:

· Kocēnu kultūras nams;

· Kocēnu bibliotēka;

· Rubenes bibliotēka;

· Kocēnu doktorāts;

· Rubenes doktorāts;

· Rubenes tautas nams.

Izpilddirektora funkcijas veic pagasta padomes priekšsēdētāja vietnieks, līdz ar to notiek lēmējvaras un izpildvaras saplūšana. Pašvaldība un tās iestādes nodrošina darba vietas 130 darbiniekiem. Šobrīd pašvaldības pārvaldē izjūt nepieciešamību pēc papildus speciālistiem – juristu, plānotāju, ekonomistu.

Kocēnu pagasta padomes ēka atrodas bijušajā kolhoza kantora ēkā. Pagastmāja lepojas ar ļoti skaistu ceremoniju zāli.

Pašvaldības ekonomiskais pamats un budžets

Pagasta pašvaldības ekonomisko pamatu veido pašvaldības īpašums un manta, kas atrodas pagasta valdījumā un lietojumā, un finansu resursi, kas atspoguļoti pagasta budžeta ieņēmumu daļā. 

Kocēnu pagasta pašvaldības īpašumā ir zemes, meži, ūdeņi, ēkas (dzīvojamās un neapdzīvojamas telpas) un būves.

Kocēnu pagasta budžets atspoguļo pagasta pašvaldības ieņēmumus pa to veidiem un šo ieņēmumu izlietošanu. Pagasta budžets ir plāns pašvaldības iespējamo finansu resursu izlietošanai, lai sasniegtu izvirzītos mērķus iedzīvotāju labklājības nodrošināšanā.

Pagasta budžeta ieņēmumi pēdējos gados pieaug. 1996.gadā tie bija 186162 Ls, 1997.gadā – 207928. 1998.gadā pagasta budžeta ieņēmumi bija 353865 Ls, tas bija 116,59 Ls uz 1 iedzīvotāju. Galvenais pagasta budžeta ieņēmumu veids ir nodokļu ieņēmumi, kas sastāda 42% no ieņēmumiem. Nodokļu ieņēmumi 1998.gada bija 149723 Ls vai  49,33 Ls uz 1 iedzīvotāju. Šis Ķocēnu pagasta rādītājs ir zemāks nekā caurmēra rādītājs Valmieras rajonā (60,63 Ls). 62% no nodokļu ieņēmumiem veido iedzīvotāju ienākuma nodoklis. 

Kocēnu pagasts saņem dotācijas no Pašvaldību finansu izlīdzināšanas fonda, taču to apjoms ar katru gadu samazinās (1996. g. – 45101 Ls, 1997.g. 41328 Ls,  1998.g. – 28928 Ls) un pagasts tuvojas neitrālai joslai, kas liecina par pagasta finansu patstāvības palielināšanos. 

3.zīmējums. Kocēnu pagasta budžeta ieņēmumu struktūra


Lielākie pagasta izdevumi pēc valdības funkcijām ir izglītībai. Arī savstarpējie norēķini pamatā tiek maksāti par izglītību.  Pēc lieluma iglītības izdevumiem seko izdevumi pārvaldei un tautsaimniecības izdevumi. Ņemot vērā pagasta iedzīvotāju sociālo struktūru, svarīga ir pašvaldības darbība sociālās aprūpes jomā. Pagasta pašvaldība ir noteikusi īpašas sociālās palīdzības formas: pagasts atmaksā 50% no apdrošināšanas polises vērības, pagasttiesa un sociālo lietu komiteja nodarbojas arī ar humānās palīdzības sagādi un sadali, lielākai daļai pensionāru un invalīdiem par brīvu tiek piegādāta malka, noteikti arī citi pabalsti.

4.zīmējums. Kocēnu pagasta budžeta izdevumi pēc valdības funkcijām


Lai informētu savus iedzīvotājus par pašvaldības aktualitātēm un citiem nozīmīgiem notikumiem, lai dotu iespēju iedzīvotājiem paust savu viedokli, Kocēnu pagasta padome ik mēnesi izdod avīzi. 

1999.gada vasarā rīkotajā iedzīvotāju aptaujā, kur piedalījās gandrīz 2% pagasta iedzīvotāju, Kocēnu pagasta padome ir saņēmusi ļoti labu vērtējumu. Uz jautājumu “Kā vērtējat jūsu pašvaldības darbu?” 50% respondentu atbildēja pozitīvi, 42% - drīzāk pozitīvi nekā negatīvi, 8% - drīzāk negatīvi nekā pozitīvi. Neviens respondents nedava negatīvu vērtējumu.  Arī jautāti par to vai uzskata, ka iedzīvotāju viedoklis tiek ņemts vērā 59% respondentu atbildēja apstiprinoši, 9% atbildēja “nē”.

Kā svarīgakos pašvaldības uzdevumus, rūpējoties par iedzīvotāju labklājību, aptaujas respondenti atzīmēja izglītību, veselības aprūpi un sociālo aprūpi.

Kocēnu pagasta budžets 1998.gadā

	IEŅĒMUMI
	Ls

	Nodokļu ieņēmumi
	149723

	
	 t.sk.:
	

	
	iedzīvotāju ienākuma nodoklis
	92745

	
	nekustamā īpašuma nodoklis
	38144

	
	īpašuma nodoklis
	18726

	
	netiešie nodokļi
	108

	Nenodokļu ieņēmumi
	32357

	Dotācijas un mērķdotācijas no valsts budžeta
	128275

	Dotācijas no PFIF
	28925

	Savstarpējie norēķini
	14585

	Kopā ieņēmumi
	353865


	IZDEVUMI
	Ls

	Izdevumi pēc valdības funkcijām
	

	
	t.sk:
	

	
	Pārvalde
	42502

	
	Izglītība
	221313

	
	Veselības aprūpe
	10401

	
	Sociālā aprūpe
	15550

	
	Kultūra, brīvais laiks un sports
	17772

	
	Aizsardzība un drošība
	1299

	
	Tautsaimniecība
	26691

	Norēķini ar citām pašvaldībām
	19166

	Kopā izdevumi
	354694


Administratīvi teritoriālās reformas realizācija Kocēnu pagastā

Balstoties uz “Administratīvi teritoriālās reformas likumu”, Valmieras rajonā 1999.gadā tika veikta rajonu izpēte, lai atrastu labāko reformas realizācijas iespēju. Situācijas analīze liecina, ka šobrīd pašvaldībām trūkst resursu (gan finansu, gan materiālo, gan intelektuālu), lai nodrošinātu daudzveidīgu un kvalitatīvu pašvaldību funkciju un uzdevumu izpildi. Izpētes rezultātā tika izstrādāts darba uzdevums Valmieras pilsētas, Brenguļu pagasta, Kauguru pagasta, Kocēnu pagasta, Vaidavas pagasta un Valmieras pagasta sadarbības projektam. Sadarbības projekta ietvaros pašvaldībām jāatrod optimālākais kopīgas darbības modelis.

5. Tehniskā infrastruktūra

Ceļi un transports

Kopējais ceļu garums Kocēnu pagasta teritorijā ir 168,5 km, kopējais ceļu blīvums – 0,91 km/km2. 

Pagasta teritoriju šķērso valsts nozīmes ceļi 92,8 km kopgarumā. Nozīmīgākie no tiem ir   A-3 Rīga – Valmiera – Valka;  P11 Valmiera – Limbaži – Tūja.

Valsts ceļu posmi Kocēnu pagastā un to segums

	Ceļa nosaukums
	Segums

	Bērzaine - Rubene
	grants

	Valmiera  - Dikļi
	asfalts

	Dūķeri – Ķelpji
	asfalts

	Ainaži - Smiltene
	asfalts

	Dūķeri – Kocēni - Ķiene
	grants/asfalts

	Zilaiskalns - Mujāni
	grants

	Kocēni - Limbaži
	asfalts

	Inčukalns - Valmiera
	asfalts

	Ķoniņi - Bērzaine
	asfalts

	Rubene - Virši
	grants

	Imovere - Drabeši
	asfalts


Pagasta ceļu kopējais garums ir mazāks nekā valsts ceļu garums un tas ir 75,7 km. 6 km no pagasta ceļiem ir asfaltēti – tās ir Kocēnu un Rubenes ielas.

Ceļu esamība un transporta koridors ir viens no pagasta attīstības balstiem. Ceļu stāvoklis pagasta teritorijā vērtējams, kā labs. Tomēr nepieciešami būtu daži uzlabojumi, gan valsts ceļiem, gan pašvaldību ceļiem.  Būtiskākie no tiem: pabeigt remontu ceļa posmā Valmiera – Limbaži, Valmieras apvedceļš – Sietiņiezis, Limbažu šoseja –Rāvas.

Tā kā pagasta teritoriju salīdzinoši lielā garumā šķērso valsts nozīmes ceļi, teritorijai cauri iet vairāki starprajonu un rajona autobusu maršruti. Rajona maršrutus nodrošina Valmieras transporta uzņēmums “Valmiera”. Pagastā iesniedzas arī piepilsētas un pilsētas autobusu maršruti. Papildus sabiedriskā transporta maršrutiem pagasta pašvaldība ar mikroautobusu nodrošina skolēnu pārvadāšanu. Autobusu pieturas ir izvietotas atbilstoši apdzīvojumam un apmierina iedzīvotāju vajadzības.

Kocēnu pagastā ir reģistrētas 820 automašīnas, no tām 661 vieglā automašīna. Tā kā Valmieras transporta uzņēmums “Valmiera” atrodas pagasta teritorijā, tad bez iepriekšminētām vēl 221 automašīna ir reģistrēta pagastā, no tām 16 ir vieglās automašīnas. 

Sakari 

Telefonu sakarus pagastā nodrošina SIA Lattelekom”. Pagastā darbojas 4 automātiskās telefonu centrāles – Kocēnos, Rubenē, Mujānos un Tožās. Joprojām pastāv analogā ciparu sistēma. Sakaru kvalitāte tiek novērtēta kā neapmierinoša. Telefonu sakarus ietekmē laika apstākļi – sliktā laikā nevar sazvanīt kaimiņu ciemus, problemātiska ir mobilo tālruņu sazvanīšana no analogā tīkla, arī starptautisko zvanu kvalitāte nav apmierinoša.

Praktiski visā pagasta teritoriju pārklāj mobilo sakaru darbības zonas. Ņemot vērā gan nepārtrauktu nepieciešamību pēc sakariem, gan  arī “Lattelekom” sakaru zemo kvalitāti, mobilo sakaru loma un izmantošana palielinās.

Pasta pakalpojumus nodrošina VAS “Latvijas pasts”. Pasta nodaļas atrodas Kocēnos un Rubenē.

Elektroapgāde

Pagastā elektroenerģijas piegādi nodrošina PVAS ”Latvenergo” Ziemeļu elektriskie tīkli. Elektroenerģija tiek piegādāta pa augstsprieguma elektrolīnijām. Elektroenerģijas transformāciju un sadalījumu nodrošina apakšstacijas. Viena no Valmieras rajona apakšstacijām atrodas Beitēs. 

Galvenie elektroenerģijas patērētāji ir uzņēmumi, sabiedriskās iestādes un iedzīvotāji (individuālie patērētāji). Samazinoties ražošanai, pēdējo astoņu gadu laikā ir izveidojusies situācija, ka uzstādītās elektroietaišu jaudas ir ar zināmu rezervi, kas ļauj tuvāko gadu laikā attīstīt ražošanu bez jaunu elektroiekārtu izbūves.

Komunālā saimniecība

Neskatoties uz saimnieciskās sistēmas izmaiņām, Kocēnu pagastā komunālo pakalpojumu nodrošināšana nav pārtrūkusi ne uz mirkli. 1993.gada augustā Kocēnu pagasta padome noslēdza līgumu ar SIA “Namdaris” par komunālās saimniecības nodošanu uzņēmumam nomā un uzņēmums nodrošināja komunālos pakalpojumus. No 1999.gada jūlija komunālos pakalpojumus pagastā nodrošina SIA ”Ozols – V”.

Viens no galvenajiem pašvaldības nosacījumiem ir apkures tarifu nemainīšana, ko arī izdodas realizēt.

Siltumapgāde

Kocēnu pagastā darbojas 5 katlumājas (3 Kocēnos, 1 Ruben, 1 Brandeļos), kas apkurina 20 tūkstošus kvadrātmetru lielu platību, tai skaitā arī pagasta ēkas – skolas, bērnudārzus, klubu, pagastmāju, doktorātus.

Katlu mājas nodrošina centralizētu siltumapgādi Kocēnu, Brandeļu un Rubenes ciemu iedzīvotājiem. Pārsvarā apkurei tiek izmantota malka. Brandeļos katlu māja ir pārbūvēta, lai par kurināmo varētu izmantot zāģu skaidas un šķeldu. 

Rubenes skolas katlu māja šobrīd ir iekonservēta kā rezerves variants.

Siltumapgādes nodrošināšanā lielāko problēmu šobrīd rada nolietojušās siltumtrases, kam ir zems siltumizolācijas koeficients un, kurām nepieciešams steidzams remonts.

Ūdensapgāde

1998.gadā Kocēnu pagastā pavisam tika saņemti 211,91 tūkstoši kubikmetru, tai skaitā 184,91 tūkst.m3 no pazemes ūdeņiem 27 tūkst.m3  no virszemes ūdeņiem. Lielākā daļa – 72 % jeb 151, 89 tūkst.m3 tika izmantoti sadzīves vajadzībām, bet 28% (60,02 tūkst.m3 ) - ražošanai. 

Dzeramā ūdens apgādei tiek izmantots ūdens tikai no pazemes ūdeņiem. Kocēnu pagasta iedzīvotāju ūdensapgāde tiek nodrošināta, izmantojot dažāda dziļuma urbumus - artēzisko aku ūdeņus,  seklo (grodu) aku ūdeņus.

Centralizēta ūdensapgāde ir pieejama Kocēnos, Rubenē, Brandeļos un Beitēs.

Pavisam Kocēnu pagastā ir 42 artēziskie urbumi, 2 no tiem ir pakļauti konservācijai. Pagasta pašvaldībai pieder 6 urbumi, 34 urbumi ir privatizēti. 

Artēziskie urbumi Kocēnu pagastā

	Akas nosaukums
	Urbšanas gads
	Dziļums 
	Apsaimniekotājs

	Ferma “Upmaļi”
	1965.
	99
	Privātpers.

	Siltumnīcas urbums Nr.3
	1977.
	150
	Uzņēmums

	Ferma “Mežurgas”
	1971.
	90
	Z/s

	Ferma “Paipalas”
	1967.
	90
	

	Ferma “Vīteļi”
	1969.
	90
	Uzņēmums

	Ferma “Slazdi”
	1965.
	65
	Privātpers.

	Ferma “Andriņi”
	1961.
	82
	Privātpers.

	Tožas
	1956.
	129,6
	Privātpers.

	Ferma “Upītes”
	1968.
	95
	Privātpers.

	Ferma “Upītes”
	1967.
	60
	Privātpers.

	Meh.darbn. “Dzelzkalni”
	1967.
	97
	Uzņēmums

	Pankas
	1972.
	105
	Pašvaldība

	Kocēnu c.2
	1981.
	130
	Pašvaldība

	Mildas – I
	1982.
	70
	Uzņēmums

	Siltumnīcas urbums Nr.1
	1978.
	150
	Uzņēmums

	Sarmas
	1965.
	-
	Privātpers.

	Kocēni – 3
	1986.
	140
	Pašvaldība

	Mildas –2
	1986.
	70
	Privātpers.

	Andriņi – 2
	1962.
	95
	Privātpers.

	Tilgaļi
	1967.
	60
	Uzņēmums

	Rieviņas
	1967.
	90
	Privātpers.

	Siltumnīcas urbums Nr.4
	1977.
	140
	Privātpers.

	Rubene Nr.1
	1963.
	70
	Pašvaldība

	Siltumnīcas urbums Nr.2
	1977.
	144
	Uzņēmums

	Viesturi
	1974.
	104
	Privātpers.

	Inkubators
	1967.
	100
	Uzņēmums

	Kalnieši
	1979.
	75
	Uzņēmums

	Braškas
	1966.
	140
	Uzņēmums

	Viesturi
	1982.
	105.
	Privātpers.

	Sproesti
	1968.
	110
	Privātpers.

	Rubene Nr.3
	1987.
	120
	Pašvaldība

	DUS
	1975.
	79
	Uzņēmums

	AK-12 dzīv.mas.
	1983.
	90
	Valm.pašv. uzņ.

	AK-12
	1960.
	110
	Valm.pašv. uzņ.

	Sarmas
	1964.
	140
	Privātpers.

	Rubene – 2
	1987.
	90
	Pašvaldība

	Ravas
	1978.
	57
	Privātpers.

	Dūķeri
	1968.
	75
	Privātpers.


Galvenā ar ūdensapgādi saistītā problēma ir ūdens sastāvs, kurā ir paaugstināts dzelzs saturs.

Kanalizācija

Kocēnu pagasta ciemos darbojas attīrīšanas ietaises. Lielākajos ciemos Kocēnos, Rubenē un Brandeļos attīrīšanas ietaisēm pieslēgušās arī individuālās ēkas.

Citās apdzīvotās vietās individuālajām mājām ir izsmeļamās kanalizācijas akas, savukārt lauku sētās visbiežāk nav speciālas attīrīšanas ietaises.

Atkritumu saimniecība

Kocēnu pagasta Beitēs atrodas sauso atkritumu izgāztuve, kuras platība ir 7,5 ha. To izmanto ne tikai pagasta vajadzībām, bet arī Valmieras pilsētas vajadzībām. Izgāztuvē gadā tiek izvesti 50 tūkstoši m3 sauso atkritumu. Lielākie atkritumu piegādātāji ir Valmieras pilsēta un tajā izvietotie uzņēmumi. Izgāztuve Beitēs ir nodota ekspluatācijā 1976.gadā un paredzēts, ka tā darbosies vēl 3-5 gadus. 

Atkritumu savākšanu veic Ziemeļvidzemes Atkritumu apsaimniekošanas organizācija. Savākšanai tiek izmantota moderna konteineru tehnika.  Diemžēl ne visu ceļu kvalitāte ir tik laba, ka nebojātu šo tehniku.

1999.gada vasarā noslēdzās “Ziemeļvidzemes reģiona atrkritumu apglabāšanas vietas ietekmes uz vidi novērtējums”, kurā tika pētītas iespējamās reģionālās atkritumu izgāztuves vietas. Strap tām bija arī divas Kocēnu pagasta vietas – “Vārnas” un “Slazdi”. Ņemot vērā sabiedrības absolūti noraidošo attieksmi pret izgāztuves ierīkošanu šajās vietās,  tika nolemts šo izgāztuvi ierīkot Cēsu rajona  “Daibē”.  Pēc izgāztuves slēgšanas Beitēs arī Kocēnu pagasts izmantos reģionālo izgāztuvi Daibē.

Gāzes apgāde

Kocēnu pagasta iedzīvotāju vajadzībām tiek izmantota sašķidrinātā gāze. Gāzes apgādi nodrošina uzņēmums “Valmieras gāze”. Lielāko ciemu centros iedzīvotājiem gāze tiek piegādāta no pazemes tvertnēm. Individuālo dzīvojamo māju iedzīvotāji, noslēdzot piegādes un apkalpošanas līgumus, izmanto balongāzi.

Šobrīd gāzes vadi neiet caur pagasta teritoriju, taču tiek apspriests jautājums par gāzes vada pagarināšanu no Valmieras pilsētas (uzņēmuma “Vidzemes piens”) caur Brandeļiem līdz Kocēniem. Tādā gadījumā gāze Kocenos varētu tikt izmantota arī kā kurināmais.

Kapsētas

Kocēnu pagasta teritorijā atrodas viena kapsēta Rubenē. Kocēnu ciema iedzīvotāji izmanto kapsētu, kas atrodas Valmieras pilsētā, bet saucas Kocēnu kapsēta.

Drošība

Ugunsdzēsību pagastā nodrošina 1 speciālā ugunsdzēšanas automašīna un traktors T-150 ar 10 m3 cisternu, kas pielāgota arī ugunsdzēšanai.

Pagastā ir izveidota avārijas komanda, kurā iekļauts pagasta policijas pilnvarotais ar automašīnu doktorāta darbinieki ar mašīnu. Komandu vada pagasta priekšsēdētājs un viņa vietnieks. Katrā konkrētajā gadījumā tiek iesaistīti nepieciešamie speciālisti.

6. Sociālā infrastruktūra

Kocēnu pagastā ir izveidots plašs sociālās infrastruktūras tīkls: 2 bērnudārzi, 2 pamatskolas, kultūras nams un tautas nami, 2 bibliotēkas, 2 doktorāti. Sociālās infrastruktūras objekti praktiski izvietoti lielākajos ciemos – Kocēnos un Rubenē. 

Izglītība

Kocēnu pagastā darbojas 2 pirmsskolas bērnu iestādes – bērnudārzi Kocēnos un Rubenē un 2 pamatskolas – arī Kocēnos un Rubenē. Kocēnos bērnudārzs izvietots ēkā, kas celta 1989.gadā, Rubenes bērnu dārza ēka celta 70.gadu sākumā, un nesen tai ir veikta logu nomaiņa. 

1998.gadā abus bērnudārzus apmeklēja 112 bērni (Kocēnos -77, Rubenē – 35), to noslogojums ir – 75%. Pēdējos gados bērnu skaits, kas apmeklē bērnudārzus samazinās, kas izskaidrojams, gan ar zemo dzimstību, gan arī ar sieviešu bezdarba palielināšanos. 1998.gadā bērnudārzos strādāja 16 pedagoģiskie darbinieki. Vecāki sedz ēdināšanas izdevumus 0,40 Ls /dienā, bet pašvaldība katram bērna uzturēšanai bērnudārzā atvēl 330 Ls gadā no sava budžeta.

Bērnu un darbinieku skaits bērnu dārzos 

	Gads
	Bērnu skaits
	Darbinieku skaits

	1996.
	156
	17

	1997.
	143
	17

	1998.
	112
	16


Abu bērnudārzu ēkās darbojas arī sākumskolu pirmās klases.

Kocēnu pagastā darbojas 2 pamatskolas. Kocēnu pamatskola kopš 1937.gada  ir izvietota bijušajā barona pilī. Neērtības sagādā tas, fizkultūras nodarbībām nav atsevišķas zāles, tās notiek aktu zālē. Rubenes pamatskola ir celta 60.gados un 80.gadu sākumā tai ir piebūvēta sporta zāle, kas ir viena no modernākajām rajonā. 80.gadu beigās tika uzsākta arī skolas paplašināšana, taču tā ir palikusi nepabeigtas celtniecības statusā, kas rada zināmas problēmas. Šobrīd ļoti aktuāla ir Rubenes skolas siltināšanas un logu nomaiņas nepieciešamība. 

1998./99.mācību gada sākumā abās pagasta skolās mācījās 455 skolēni, 280 – Kocēnu, 175 – Rubenes.

Skolēnu un pedagoģisko darbinieku skaits Kocēnu pagasta pamatskolās

	Mācību gads
	Skolēnu skaits
	Pedagoģisko darbinieku skaits
	Skolotāju skaits

	1995./96.
	451
	
	49

	1996./97.
	465
	52
	46

	1998./99.
	455
	52
	45


Pozitīvi atzīmējams fakts, ka skolās nav lauku skolām raksturīgās problēmas – skolotāju trūkums. Abas skolas nodrošinātas ar datorklasēm (6 un 7 datori). Kocēnu pamatskolā darbojas 4 deju kolektīvi, (pa 20 dalībniekiem katrā), zēnu vokālais ansamblis (10 dalībnieki), 2 kori (ap 70 dziedātāju), pūtēju orķestris (20 dalībnieki). Rubenes pamatskolā darbojas pūtēju orķestris (30 dalībnieki), 3 deju kolektīvi (50 dalībnieki), 3 kori (80 dziedātāji), meiteņu vokālais ansamblis (8 dalībnieces), folkloras kopa (15 dalībnieki).

Ņemot vērā Valmieras pilsētas tuvumu  salīdzinoši liels pagasta skolas vecuma bērnu skaits mācās pilsētas skolās.  1998./99.mācību gadā Valmierā mācījās 103 skolēni no Kocēnu pagasta. 10 pagasta bērni mācās vēl citās pašvaldībās. Tai pašā laikā abās pagasta skolās mācās 78 bērni no citām pašvaldībām. Tas sastāda 17% no skolu skolēnu skaita.

Pagasta iedzīvotāji iedzīvotāju aptaujā ir devuši labu izglītības iespēju novērtējumu pašvaldībās. Uz jautājumu “Vai Jūs apmierina izglītības iespējas savā pašvaldībā?” izteikts pārsvars bija pozitīvām atbildēm – 87%, negatīvu vērtējumu deva 2% respondentu, 8% bija grūti atbildēt.

Lai nodrošinātu pieaugušo izglītības iespējas, pagastā periodiski tiek rīkoti maksas kursi kā, piemēram, šūšana, floristika. 

Veselības aprūpe

Kocēnu pagastā darbojas divi doktorāti Kocēnos un Rubenē, kur iespējams saņemt ģimenes ārsta pakalpojumus. Pēc CSP datiem doktorāti 1998.gadā apkalpoja 1656 pacientus. Ārstu skaits uz 10 000 iedzīvotājiem Kocēnu pagastā ir 3,2, kas ir zemākais rādītājs Valmieras rajonā.

Lai saņemtu speciālistu pakalpojumus, iedzīvotāji dodas uz medicīnas iestādēm Valmierā. Ņemot vērā nelielo attālumu līdz pilsētai, uz vietas nav nepieciešami papildus speciālisti. 

Kultūra

Pagastā darbojas Kocēnu kultūras nams un Rubenes tautas nams. Tautas nami – Kocēnu kultūras nams izvietojies bijušajā muižas zirgu stallī, kas 80.gadu sākumā tika pārbūvēts. Skatītāju vietu skaits ir 450 un tajā darbojas dramatiskais kolektīvs, vidējās paaudzes deju kolektīvs, jauniešu  vokālais ansamblis, bērnu vokālais ansamblis, modes dejas “hip-hop” un U-šū. 

Rubenes tautas nams darbojas pamatskolas aktu zālē. Tur pieejamas 140 skatītāju vietas un darbojas vidējās paaudzes deju kolektīvs, koris “Vaidava”, dāmu klubs.

Bez tam Mujānos ir nodibināta Mujānu izglītības biedrība, kas darbojas savā tautas namā.

Rubeneši un kocēnieši rīko kopīgus braucienus uz teātra izrādēm Rīgā, ekskursijas pa Latviju.

Kocēnu pagastā darbojas 2 bibliotēkas, bez tam arī  skolās ir bibliotēkas. Kocēnu bibliotēka atrodas ēku kompleksā ar pagasta padomi, un lasītāju skaits ir 350. Rubenes bibliotēka izvietota dzīvojamās mājas puspagrabā, šobrīd lasītāju skaits sasniedz 300, taču ļoti aktuāla ir telpu problēmas atrisināšana.

Iedzīvotāju aptaujā 66% respondentu ir apmierināti ar kultūras iespējām pašvaldībā, bet gandrīz ceturtā daļa (23%) respondentu nav apmierināti. Neskatoties uz salīdzinoši plašajām kultūras iespējām, iedzīvotāji šajā jomā ir samērā neaktīvi.

Baznīca

Vienīgā baznīca pagasta teritorijā ir Rubenes baznīca. Baznīca ir valsts nozīmes arhitektūras piemineklis. Pie baznīcas ir luterāņu draudze, kas pulcina iedzīvotājus no Rubenes un Vaidavas. Kocēnu un Mujānu iedzīvotāji jau vēsturiski ir piederējuši pie Valmieras Sīmaņa baznīcas draudzes.

Sports

Galvenā sporta būve iedzīvotāju vajadzībām Kocēnu pagastā ir Rubenes skolas sporta zāle. 

Pagastā atrodas arī plašākas nozīmes sporta objekti –  autotrase un mototrase. Tajās notiek ikgadējie starptautiskie sporta pasākumi – motokross “Gaujas kauss” un Zilākalna lielās balvas izcīņa autokrosā.

Ņemot vērā pieejamās iespējas, pagastā darbojas dažādi sporta pulciņi – futbola komanda, jāšanas sporta klubs, strītbola un orientēšanās sekcijas, florbols, dārtings. 

Kocēnu pagastā darbojas 3 mednieku kolektīvi.

Mazumtirdzniecība un sadzīves pakalpojumi

Kocēnu pagasta iedzīvotājiem uz vietas pašvaldībā ir pieejams plašs mazumtirdzniecības tīkls un sadzīves pakalpojumu klāsts. Pagastā darbojas:

8 veikali (3 Kocēnos, 3 Rubenē, 2 citur);

7 autoveikali;

1 ēdnīca, 2 bāri, kafejnīcas;

2 frizētavas;

šūšanas pakalpojumi;

vilnas apmaiņas punkts.

Kādu laiku darbojās arī veļas mazgātuves veļas savākšanas punkts un apavu darbnīca, taču pēc šiem pakalpojumiem pieprasījums bija nepietiekošs un tie pārtrauca darbību.

3 vairumtirdzniecības bāzes Brandeļos.

Autoservisi, šroti, tirdzniecības vietas – 6.

Hidraulikas serviss.

Pakalpojumi zemes apstrādei.

7. Saimnieciskā darbība

Lauksaimniecība

7872 ha jeb 42,6%  Kocēnu pagasta teritorijas aizņem lauksaimniecībā izmantojamā zeme. Pavisam pagastā lauksaimniecībai tiek izmantoti 13857 ha zemes, no tām 7732 ha ir aramzeme, 4664 ha meži. Savukārt lauksaimniecībā izmantojamā zemes sadalījums ir šāds: 5650,3 ha aramzeme, 97,5 ha dārzi, 965,6 ha pļavas, 1019,5 ha ganības. 70% (5406 ha) lauksaimniecībā izmantojamo zemju ir meliorētas. 

Kocēnu pagastā aramzemēm ir raksturīga samērā augsta auglība (vidējais rādītājs 43 balles). Katru gadu tiek apstrādāti vairāk kā 92% aramzemes. 3,5% no visām lauksaimniecībā izmantojamās zemes ir piesārņoti ar nezālēm.

Kocēnu pagastā ir 448 zemnieku saimniecības, kas apsaimnieko 10877 ha zemes tai skaitā 4000 ha mežus. Vidēji pagasta zmenieks apstrādā 24 ha zmes. Kocēnu pagastā ir 281 piemājas saimniecība un citi zemes lietojumi – pavisam kopā pēc skaita 828.

No saimniecībām, kas lielākas par 100 ha, 9 pieder bijušajiem zemes īpašniekiem vai to mantiniekiem. Uz nomas līguma vairāk kā 100 ha platības apsaimnieko SIA Astras un 6 citas zemnieku saimniecības.

Tradicionāli viens no galvenajiem lauksaimniecības darbības veidiem Kocēnu pagastā ir graudkopība. To nosaka augstā aramzemju auglība. Gandrīz trešā daļa aramzemju tiek apsēta ar graudaugiem.

Ņemot vērā Valmieras lielo pārtikas uzņēmumu (“Vidzemes piens”, Valmieras gaļas kombināts) tuvumu, svarīgu vietu pagasta saimniecībā ieņem lopkopība – piena lopkopība un šķirnes lopu audzēšana. 

Uz 1999.gada sākumu Kocēnu pagastā kopā bija 1743 liellopu vienības jeb 22,2 liellopu vienības uz 100 ha. 

Nozīmīgu vietu lauksaimniecībā ieņem arī  kartupeļu audzēšana. Bez tam atsevišķas zemnieku saimniecības nodarbojas ar dārzkopību.

Nozīmīgākās saimniecības lauksaimniecības nozarē Kocēnu pagastā ir:

Kooperatīva saimniecība “Imēra”- graudkopība;

SIA “Vidzemes sēkla”- sēklkopība;

Z/s “Šustes”- piena lopkopība, graudkopība, maizes cepšana;

Z/s “Mazdzērvites”- šķirnes lokopība;

Z/s “Mazvējiņi”- šķirnes lokopība;

Z/s “Jaunsprosti”-  cūkkopība, mazumtirdzniecība;

Z/s “Rasas”- cūkkopība;

Z/s Liepkalni”- maizes cepšana;

Z/s “Zīcēni” – šķirnes lopu audzēšana.

Lauksaimniecības lietas pagastā  organizē lauksaimniecības koordinators. 

Mežsaimniecība

Kocēnu pagastā pavisam uz 1999.gada sākumu bija 8244 ha mežu. Tie aizņem 44,6% pagasta teritorijas. Kocēnu pagasta meži atrodas Jumaras mežniecības un GNP Vaidavas mežniecības pārziņā.

Mežsaimniecības vajadzībām pagastā ir izmantoti 3825,9  ha zemes, no tām 3556,9 ha ir meži. Kocēnu pagastā 3267 ha ir Valsts mežniecības zemes. 

Lielās mežu platības ir noteikušas arī to, ka viena no galvenajām tautsaimniecības nozarēm pagastā ir kokapstrāde.

Uzņēmējdarbība

Kocēnu pagastā uz 1999.gada 1.martu pavisam bija reģistrēti 93 uzņēmumi  (pēc biroja atrašanās vietas), no tiem 2 valsts uzņēmumi un 2 pašvaldību uzņēmumi. Atšķirīgi ir dati par darbojošos uzņēmumu skaitu. Saskaņā ar tiem uz 1999.gada 1.martu Kocēnu pagastā pēc biroja atrašānās vietas bija 38 uzņēmumi. No tiem 2 pašvaldību uzņēmumi, 17 sabiedrības ar ierobežotu atbildību, 15 individuālie uzņēmumi un 4 citas uzņēmējdarbības formas. Sadalījumā pa darbības veidiem 6 uzņēmumi darbojas lauksaimniecībā, medniecībā un mežsaimniecībā, 7 – ieguves rūpniecībā un karjeru izstrādē, apstrādes rūpniecībā, 13 – mazumtirdzniecībā un vairumtirdzniecībā, 1 – pakalpojumu sfērā.

Kocēnu pagasta teritorijā atrodas šādi uzņēmumi:

3 degvielas uzpildes stacijas, 8 auto remontu firmas (tai skaitā 4 auto daļu tirdzniecības uzņēmumi), 8 pārtikas veikali, 3 kafejnīcas, 5 vairumbāzes un vairumtirdzniecības uzņēmumi, 2 pārtikas pārstrādes uzņēmumi, 4 celtniecības firmas, 2 galdniecības uzņēmumi, 10 kokzāģētavas, 2 kokmateriālu transporta uzņēmumi, 2 autopārvadājumu uzņēmumi, 2 sadzīves pakalpojumu uzņēmumi, 1 atkritumu noglabāšanas uzņēmums, 2 apbedīšanas pakalpojumu firmas. Pavisam šie uzņēmumi nodrošina darba vietas 1030 cilvēkiem.

Pagastā lielākie uzņēmumi ir:

Valmieras pilsētas pašvaldības uzņēmums VTU Valmiera (336 strādājošie), AUTTRA  - starptautiskie kravu pārvadājumi (113 strādājošie).

Savu produkciju eksportē šādi uzņēmumi: Bykolat (kokmateriāli), Magnolija (kokmateriāli), Astras (zirgi), Vidzemes sēkla (sēklkopības produkcija). Zviedrāna IU (koktēlniecība), NCDC (interjera produkcija), Milda KM (kafija, kečupi, dārzeņu konservi).

Pagasta skaistā daba un pievilcīgas ainavas, kā arī salīdzinoši labā infratruktūra (atrašanās uz lielajiem autoceļiem) ir priekšnotiekums tūrisma uzņēmējdarbības attīstībai pagastā. Tomēr pašreiz nav daudz uzņēmumu, kas nodarbotos ar tūrismu. Pašreiz ir uzsākta tikai viena moteļa celtniecība. 

Uzņēmējdarbības vidi pagastā labvēlīgi ietekmē izdevīgais ģeogrāfiskais stāvoklis, plašais ceļu tīkls un Valmieras pilsētas tuvums. Pozitīvs faktors uzņēmējdarbības veicināšanā ir Valmierā darbojošais Uzņēmējdarbības atbalsta centrs, kas sniedz biznesa konsultācijas, kā arī rīko dažādus apmācību seminārus. Arī nesen nodibinātā Vidzemes augstskola, kas darbojas Valmieras pilsētā ir atbalsts jauniešiem izglītības turpināšanā un palikšanais dzīvot pagastā.

Kocēnu pagasta pašvalība, lai radītu labvēlīgu uzņēmējdarbības vidi pagastā un veicinātu savu uzņēmumu attīstību, rīko uzņēmējdarbībai veltītas izstādes, tikšanās, rīko prezentācijas, sniedz uzņēmējiem neopieciešamo informāciju par potenciālo darbaspeku u.t.t., kā arī palīdz juridisko formalitāšu jautājumos. Pagasta pašvaldība ir gatava realizēt elastīgu nodokļu politiku uzņēmējdarbības veicināšanai. Kocēnu pagast padome ir apkopojusi plašu informācijas klāstu par visiem pagasta uzņēmumiem un reģistrētām zemnieku saimniecībām.

KOCĒNU PAGASTA ATTĪSTĪBAS NOSACĪJUMI

1. Stiprās puses, vājās puses, iespējas un draudi

Lai varētu sekmīgi risināt pagasta attīstības jautājumus un vairot pagasta labklājību, ir jābūt skaidram priekšstatam par to, kas ir pagasta stiprās un vājās puses, iespējas un draudi. Stiprās un vājās vietas raksturo pagasta iekšienē notiekošos procesus, kam ir tieša saikne ar pagasta attīstību. Iespējas un draudi raksturo spēkus no ārpuses, kas ir jāapzinās, tie jāizmanto un ar tiem jārēķinās, bet tos ietekmēt ir sarežģīti. Turpmāk ir aprakstītas Kocēnu pagastu ietekmējošie faktori, kas iegūti iedzīvotāju un pagasta darbinieku anketēšanas un plānošanas grupas sēžu laikā.

Kocēnu pagasta stiprās puses

· Izdevīgais ģeogrāfiskais stāvoklis (pagasta atrodas tuvu Valmieras pilsētai, to šķērso Rīgas – Valmieras – Valkas un Valmieras Limbažu šosejas);

· Pagasta pašvaldība ir ieinteresēta veikt pasākumus pagasta attīstības veicināšanai, pastāv spēcīga pašvaldības administrācijas darbības pēctecība un nepārtrauktība;

· Pašvaldībai attīstīta sadarbība ar ārzemju partneriem (Rotari – Zviedrija, Tangstendes pasvaldība Vācijā, Islandes uzņēmēji);

· Iedzīvotāju skaita palielināšanās pozitīva migrācijas saldo rezultātā, kas sekmē arī pagasta budžeta palielināšanos;

· Intelektuālais potenciāls (pagastā darbojas 2 skolas, pagasta darbinieki ir kvalificēti un veiksmīgi darbojas pagasta attīstības veicināšanas jomā);

· Salīdzinoši augsta aramzemes auglība;

· Pagastā pieejamas zemes tuvu pie pilsētas individuālajai apbūvei;

· Pagasts raksturojas ar augstu kultūras objektu koncentrāciju;

· Lielu pagasta teritoriju aizņem īpaši aizsargājamās teritorijas un dabas pieminekļi;

· Daļa no pagasta teritorijas iekļaujas Gaujas Nacionālajā parkā;

· Pagasta teritorijā ir potenciāls mazā un vidējā biznesa attīstībai ( ražotnes, iespējas lauksaimnieciskās ražošanas attīstības, iespējas noliktavu biznesa attīstībai);

· Uzņēmēji iesaistās pagasta attīstības plānošanā, sekmējot labvēlīgas uzņēmējdarbības vides veidošanos;

· Lielāko kokapstrādes uzņēmumu pārprofilēšanās uz gala produktu ražošanu, veicinot pievienotās vērtības pieaugumu;

· Pagasta teritorijā atrodas vairāki neizmantoti saimniecības objekti;

· Attīstās sakaru tīkls, pagasts ir pieslēdzies Internet tīklam.
Kocēnu pagasta vājās puses

· Augsta demogrāfiskā slodze (procentuāli liels iedzīvotāju daudzums zem darbaspējas vecuma un augsts pensionāru skaits);

· Iedzīvotāju neieinteresētība un pašiniciatīvas trūkums;

· Pašvaldības darbinieku skaits ir skaitliski ierobežots un nepietiekoši apmaksāts (trūkst kvalificētu speciālistu – jurists, ekonomists u.tml.);

· Iedzīvotāju zemā maksātspēja;

· Augsts bezdarba līmenis; 

· Lielāko daļu teritorijas aizņem meži, bet to atrašanās aizsargājamās dabas teritorijās liedz tos izmantot saimnieciskos nolūkos;

· Zems tehniskais nodrošinājums, jaunu tehnoloģiju trūkums ražošanā.

Kocēnu pagasta attīstības iespējas

· Ir pieejami fondi ar zemu procenta likmi programmām, kas paredzētas infrastruktūras, apbūves, pakalpojumu attīstībai;

· Iespējama daudzveidīgas un savstarpēji saistītas tautsaimniecības attīstība (lauksaimniecība - lauksaimniecības produkcijas pārtsrāde - noliktavu saimniecība - vairumtirdzniecība, mežsaimniecība - mežizstrāde – kokapstrāde, infrastruktūras attīstība – tūrisms)

· Valmieras pilsētas tuvums, kā attīstības iespēju veicinātāja un produkcijas noieta vieta gan uzņēmējiem, gan zemniekiem;

· Izglītības iespēju tuvums Valmieras pilsētā;

· Pagasta zemju tirgus vērtības palielināšanās;

· Administratīvi teritoriālā reformās veiksmīga realizācija;

· Pagasta teritorijā ir mobilo sakaru tīkla pārklājums;

· Jauna gāzes vada izbūve pagasta teritorijā;

· Iesaistīšanās Vidzemes reģionālās atkritumu izgāztuves celtniecības projektā.

Kocēnu pagasta attīstības draudi

· Administratīvi teritoriālas reformas nepārdomāta, sasteigta realizācija;

· Nemitīgs ražošanas izmaksu un tarifu pieaugums lauksaimniecībā, saglabājoties nemainīgām lauksaimniecības produktu cenām;

· Uzņēmējdarbības veicināšanas politikas nepilnības;

· Budžets nenodrošina pietiekamus līdzekļus pagastam piederošo iestāžu uzturēšanai, aizvien jaunu funkciju nodošana pašvaldībām, līdzi nedodot finansējumu;

· Telefonu sakaru zemā kvalitāte;

· Tuvumā esošā Valmieras pilsēta rada papildus slodzi uz dabas vidi (gaisa piesārņojums, atkritumu patvaļīga izvešana uz mežiem u.c.)

2. Kocēnu pagasta attīstību ietekmējošās problēmas un faktori:

Infrastruktūra:

· Lauku ceļu finansēšana un pārvaldīšana neatbilst iedzīvotāju prasībām, braukšanas vajadzībām, kvalitātei un satiksmes drošībai;

· Ceļu stāvoklis nav īsti piemērots atkritumu izvešanas nodrošināšanai visā pagasta teritorijā;

· Tehniskās infrastruktūras ietaises (ūdens apgāde, kanalizācija, siltumapgāde) ir morāli un tehniski novecojušas un nepieciešami to uzlabojumi.

Izglītība, kultūra un sociālā sfēra:

· Zems iedzīvotāju līdzdalības līmenis sociālajās aktivitātēs;

· Pašvaldības budžets nav pietiekams mācību procesa attīstībai;

· Skolas ēku uzturēšanai nepieciešami papildus līdzekļi (nepabeigtā celtniecība, logu siltināšana;

· Pagasta iedzīvotāju izglītība līmenis pilnībā nespēj nodrošināt prasmes, kuras neieciešamas tirgus ekonomikas apstākļos;

· Pagastā papildus uzmanība jāpievērš kultūras dzīves organizēšanai.

Vides aizsardzība:

· Nav nodrošināta vides prasību ievērošana visās saimnieciskās darbības jomās;

· Pašreiz notiekošā zemju atgriešana īpašniekiem rada situāciju, kad vides un dabas aizsardzības, kā arī kultūras pieminekļu aizsardzības uzdevumi nonāk zemes īpašnieku un lietotāju pārziņā, kuri ne vienmēr ir ieinteresēti to izpildē;

· Ūdens apgādes problēma rada tīklu neapmierinošais stāvoklis un dzeramā ūdens kvalitātes neatbilstība normām (paaugstināts Fe saturs ūdenī);

· Ūdens apgāde un notekūdeņu attīrīšana raksturojama ar augstu pašizmaksu;

· Ierobežojumi vai augstākas vides prasības sakarā ar GNP.

Lauksaimniecībā:

· Ierobežots, atbilstošu kvalitāti pieprasošs tirgus apjoms;

· Lauksaimniecībai nelabvēlīga cenu izmaiņas;

· Lielais īpatsvars sīksaimniecības un mazsaimniecības, kuras neražo preču produkciju vai pārdod to nelielos daudzumos. Šādām saimniecībās trūkst apgrozāmo līdzekļu, nav iespējams uzkrāt nepieciešamos līdzekļus, kā arī saņemt kredītu ar pieņemamām procentu likmēm, lai intensificētu ražošanu, iegādātos augstākas nepieciešamo tehniku;

· Lauksaimnieciskā ražošana kļūst arvien nerentablāka;

· Daudz mazu saimniecību, kas nav spējīgas ražot tirgum;

· Lauksaimniekiem trūkst zināšanu projektu pieteikumu izstrādei, līdz ar to investīciju piesaistei.

Mežsaimniecība un kokapstrāde:

· Pagasta teritorijā darbojas daudzi nelieli kokapstrādes uzņēmumi, tādēļ tiek ierobežotas kapitāla uzkrāšanas iespējas un ilgtermiņa investīcijas mežsaimniecībā;

· Pašreizējā mežsaimniecību regulējošā tiesību aktu sistēma pilnībā neatbilst pašreizējai meža īpašuma struktūrai, kā arī nepilnīgi sabalansē sabiedrības ekoloģiskās un ekonomiskās intereses mežā;

· Privāto mežu īpašniekiem ir nepilnīgas meža apsaimniekošanas tradīcijas un zināšanas mežsaimniecībā.

Uzņēmējdarbība:

· Zināšanas, pieredzes un pašiniciatīvas trūkums biznesa uzsākšanai, kā arī nepietiekošas zināšanas par produkcijas noietu  rada grūtības izstrādāt biznesa plānus;

· Ierobežotas iespējas piekļūt finansu resursiem, sākuma kapitāla trūkums uzņēmējdarbības uzsākšanai;

· Nepietiekams atbalsts no institūcijām;

· Esošo resursu nepilnīga izmantošana (tehnika, iestāšanas lauksaimnieku un piensaimnieku biedrības, piedalīšanas uzņēmēju dienās);

Kocēnu pagasta nākotnes vīzija

Attīstības nākotnes redzējums līdz 2010.gadam

Pagasts nodrošina pilnu pakalpojumu klāstu, kas ir nepieciešams iedzīvotājiem. Pašvaldība sadarbojas ar valsts iestādēm un nevalstiskajām organizācijām, kā galveno savas darbības uzdevumu izvirzot iedzīvotāju dzīves līmeņa paaugstināšanu. Ir nodrošināta cilvēka pamatvajadzību apmierināšana (iztika, stabilitāte un drošība), līdz ar to pagasta iedzīvotāji tiecas pēc estētisko, kultūras un  izglītības, savstarpējās saskarsmes vajadzību apmierināšanas. Sekmīgi darbojas nevalstiskās organizācijas un līdzdarbojas reģiona aktivitātes. 

Kocēnu pagasts ir teritorija, kurā visi jautājumi, kas rodas starp iedzīvotājiem, dažādām valsts pārvaldes institūcijām un citām interešu grupām, tiek risināti mierīgā un demokrātiskā ceļā, respektējot visus viedokļus. Vietējā kopiena ir informēta par pagastā notiekošajiem procesiem, darbībām un piedalās to apspriešanā un realizācijā.

Lauku skolas un kultūras nami ir kļuvuši par pagasta kultūras dzīves centriem, kas apvieno vietējo sabiedrību dabas, kultūrvides un kultūrvēsturiskā mantojuma saglabāšanā.  Lauku dzīves veidam raksturīga mājas un sadzīves kultūra – kārtība un sakoptība istabā, pagalmā, saimniecības ēkās un tīrumā.

Uzlabojusies demogrāfiskā situācija, samazinājusies demogrāfiskā slodze, bērnu skaits ģimenēs ir 2-3, praktiski izzudušas nelabvēlīgas ģimenes. Bezdarba līmenis samazinājies līdz 3-5%.

Ir izveidojusies daudzveidīga un integrēta uzņēmējdarbība, kas nodrošina konkurētspējīgas produkcijas ražošanu un pakalpojumu sniegšanu. Pagastā attīstās  apkalpojošās sfēras uzņēmumi, ceļu malās tiek veidotas tirdzniecības vietas, blakus pilsētai attīstās noliktavu bizness.  Izslāņojušās zemnieku saimniecības, kas nodarbojas ar lauksaimnieciskās produkcijas ražošanu tirgum, attīstās netradicionālās saimniekošanas veidi. 

Veidojas līdzsvars starp cilvēka darbību un vidi, pateicoties pieaugošajām investīcijām vides jomā, saprātīgai attīstības plānošanai un katra iedzīvotāja personīgai ieinteresētībai.

Ilgtspējīga lauku attīstība ir kļuvusi par pamatprincipu, kas samazina un novērš migrāciju no laukiem, samazina lauku iedzīvotāju nabadzību, maksimālu uzmanību pievēršot nodarbinātības stimulēšanai un vienādu iespēju nodrošināšanai.

Ilgtermiņa un īstermiņa mērķi

Pašreiz  Kocēnu pagastā notiek ekonomiskās  pārvērtības. Šajā laikā būtiski ir virzīt spēkus uz iedzīvotāju dzīves līmeņa paaugstināšanu, veicot aktivitātes, kas spēj nodrošināt augstus iedzīvotāju ienākumus. Ekonomiskās izaugsmes procesam jāaptver visi iedzīvotāju slāņi .

Galvenais ilgtermiņa mērķis – 

panākt videi draudzīgu, līdzsvarotu sociāli ekonomisko attīstību Kocēnu pagastā (sasniegt iedzīvotāju augstāku dzīves līmeni un palielināt ienākumus)

1. Attīstības ilgtermiņa mērķi

Apzinoties Kocēnu pagasta pašvaldības problēmas, tika izdalīti būtiskākās un atbilstoši tām tika definēti vairāki attīstības ilgtermiņa mērķi:

1. Radīt optimālus apstākļus katram pagasta iedzīvotājam iegūt kvalitatīvu vispārējo izglītību, iespēju personīgajai pilnveidošanai un profesionālajai izaugsmei.

2. Radīt infrastruktūru, kas labvēlīga uzņēmējdarbības veicināšanai un vietējo iedzīvotāju dzīves līmeņa paaugstināšanai.

3. Veicināt ražošanas un pakalpojumu sfērās attīstību, saprātīgi izmantojot dabas un sociālekonomisko potenciālu.

4. Veicinās uz ražošanu balstītas lauksaimniecības attīstību veicinot netradicionālo lauksaimniecības veidu attīstību.

5. Saglabāt dabas un kultūrvēsturiskās vērtības, līdzsvarojot mijiedarbību starp vidi un sabiedrību, kas reizē ar bioloģiskās un ainavu daudzveidības aizsardzību  lautu izmantot šo teritoriju tūrismam un rekreācijai, atjaunojot tradicionālo dzīves veidu un attīstīt aktivitātes.

2. Pagasta attīstības prioritātes un veicamie uzdevumi

Sociālā attīstība

Izglītība

· Veikt pasākumus skolu tehniskās un materiālās bāzes uzlabošanai; 

· Nodrošināt bērnu kvalitatīvu izglītību pēc iespējas tuvāk dzīves vietai;

· Saglabāt bērnudārza pakalpojumus;

· Izveidot bērnudārza diennakts grupu vai bērnu sociālo centru;

· Atbalstīt  ārpusskolas pasākumu organizēšanu skolās; 

· Atbalstīt skolas kā jaunatnes un kūltūrizglītības centrus;

· Nodrošināt pedagogu kvalifikācijas paaugstināšanas pasākumu organizēšanu;

· Sadarboties ar blakus esošajām pašvaldībām skolēnu izglītības nodrošināšanā;

· Atbalstīt pieaugušo tālākizglītību un pārkvalifikāciju, kā arī sekmēt jauniešu atgriešanos strādāt pagastā;

· Organizēt izglītojošus kursus un pasākumus.

Sociālā aizsardzība, stabilitāte un sabiedriskā drošība

· Veicināt nelabvēlīgo ģimeņu un sociāli mazaizsargāto iedzīvotāju skaita samazināšanos;

· Pašvaldības sociālās palīdzības programmu izstrāde, izstrādājot jaunu pabalstu izsniegšanas sistēmu;

· sabiedriskās drošības pasākumu veicināšana pagasta teritorijā;

Veselības aprūpes kvalitāte

· Veselības pakalpojumu sasniedzamības (pieejamība) / piedāvājums uz vietām;

· Sekmēt veselības pakalpojumu kvalitātes uzlabošana un daudzveidības nodrošināšanu

Nodarbinātības veicināšana

· Nodrošināt esošo darba vietu saglabāšanu un jaunu darba vietu izveidošanu, veicinot uzņēmējdarbības aktivitātes pagastā;

· Veicināt darbaspēka kvalifikācijas paaugstināšanas pasākumus, orientējoties uz pagastā attīstītām nozarēm un darbībām;

Mājokļu attīstība

· Paredzēt jaunas teritorijas individuālai apbūvei.

· Veicināt viensētu saglabāšanos.

Saimnieciskā attīstība

Uzņēmējdarbības veicināšana

· Veicināt daudzveidīgas uzņēmējdarbības attīstību pagasta teritorijā;

· Veicināt apkalpojošās sfēras attīstību pagasta teritorijā, piesaistot uzņēmējus no Valmieras pilsētas;

· Sekmēt noliktavu biznesa attīstību, iesaistot uzņēmējus attīstības plānošanā un paredzot zemi apbūvei pagasta teritorijā;

· Veicināt mazo hidroelektrostaciju celtniecību;

· Atbalstīt uzņēmēju dienu organizēšanu uzņēmējiem, kas darbojas  pagastā;

· Izmantot pašvaldības starptautiskos sakarus uzņēmēju produkcijas eksporta veicināšanai;

· Sniegt pieejamo informāciju uzņēmējiem par papildus finansu piesaistes iespējām (fondi, programmas, projekti);  

· Realizēt apmācību programmu uzņēmējdarbībā, grāmatvedības uzskaites, tirgus ekonomika pamatprincipu apgūšanai, tūrismā, projektu vadīšanā;

· Veidot netradicionālo saimniekošanas metožu apmācības programmas.

Mežsaimniecības un kokapstrādes 

· Veicināt lauksaimniecības zemju transformēšanu meža zemēs;

· Padziļināti apmācīt mežīpašniekus mežsaimniecībā un mežizstrādē organizējot seminārus;

· Veicināt kokapstrādes uzņēmumu attīstību, sekmējot gan kokmateriālu, gan gatavās produkcijas eksportu.

Lauksaimniecība un pārtikas produktu pārstrāde

· Veicināt lielāku uz ražošanu balstītu zemnieku saimniecību attīstību;

· Veicināt netradicionālo lauksaimniecības veidu ieviešanu;

· Saglabāt esošās meliorācijas sistēmas, lai saglabātu laukus pašreizējā stāvoklī.

Tūrisma attīstība

· Veidot informācijas bāzi par iespējām pagasta teritorijā izmantot tūrisma pakalpojumus;

· Iekļauties valsts tūrisma maršrutos;

· Izstrādāt tūrisma maršrutu kooperējoties ar blakus esošajiem pagastiem;

· Veicināt lauku māju iekļaušanos “Lauku ceļotājā”;

· Sekmēt viesnīcas celtniecības pabeigšanu;

· Veicināt tirdzniecības objektu attīstību gar galvenajiem ceļiem;

· Veicināt rekreatīvo zonu attīstību pie ezeriem

· Labiekārtot publiskās lietošanas ezeru un dīķu pludmales.

Investīciju piesaiste

· Informēt uzņēmējus un iedzīvotājus par iespējām saņemt finansējumu no Latvijā un ārvalstīs  pieejamiem  fondiem;

· Samazināt administratīvos šķēršļus investīciju ienākšanai pagastā;

· Pašvaldībai piedalīties ar līdzfinansējumu  vides aizsardzības pasākumu realizēšana.

Infrastruktūras attīstība

· Nodrošināt ceļu uzturēšanu pašreizējā līmenī;

· Veikt kapitālieguldījumus inženiertehniskās infrastruktūras atjaunošanai;

· Veicināt gāzesvada izbūves pabeigšanu pagasta teritorijā.

Vides aizsardzība,  kultūrvēsturiskā un dabas mantojuma attīstība 

· Izstrādāt pagasta apbūves un labiekārtošanas noteikumus un detālplānus ainavisko vērtību saglabāšanai;

· Turpināt darbu pie novada vēstures un kultūrvides izpētes;

· Atjaunot, sakopt kultūrvēsturiskos objektus;

· Organizēt konkursu “Sakoptākā lauku sēta”;

· Organizēt ikgadējās degradēto teritoriju sakopšanas talkas;

· Kontrolēt riska vietu sanitāro stāvokli;

· Piedalīties lekciju, semināru organizēšanā, kā arī veicināt pagasta  vides aizsardzības jautājumu  apspriešanu presē, radio, televīzijā.

